Algar

Algari (Ancistrus cirrhosus) su vrlo tolerantne ribe koje dobro podnose razne uslove u vodi, otporni su na razne bolesti, izvrsni su čistači, ali su osetljivi na manjak kiseonika u vodi. Blagi su i idealni susedi ostalim ribicama, iako se može dogoditi netolerantnost dva mužjaka na malom prostoru. Potiču iz Južne Amerike.

* Veličina: 11-15cm
* Temperatura: 22-26°C
* Kvalitet vode: pH= 5,8 - 7,6; dGH= 4,0 - 18,0

## Građa tela

Telo je tipičnog izgleda porodice Loricariidae, širokog prednjeg dela u području glave da bi se telo sve više sužavalo prema repu koji izgleda kao šiljak. Prve usne leđnog i oba prsna peraja kod mužjaka nekih vrsta su okoštale i čine bodlje. Telo je spolja prekriveno koštanim ljuspicama, a usta su modifikovana u aparat za usisavanje algi i sitnih organizama, smeštena prema dole. Oko usta se kod odraslih mužjaka nalaze brčići, poput iglica, u nekoliko nizova. Mužjaci takođe imaju i tzv. *kožne zube* koji se nalaze u blizini usana, verovatno služe u prehrani. Odrasli mužjaci oko usta imaju nekoliko redova sitnih šiljaka (kao brčići), dok ženke imaju svega 2-3 šiljka. Boja tela im je smeđa, siva ili crna sa šarama duž tela, a jedan manji deo dolazi sa žutim ili svetlim šarama.
Po celom telu, osim po stomaku, ove smeđe ribe posute su svetlim tačkicama. Normalno je da menjaju nijanse, kao i da su ponekad ili uvek išarani raznim flekama. Narastu do 12 cm, pa je poželjno držati ih u više od 100 l. Glava im je velika, s donje strane imaju ogromna okrugla usta sa kojima se prilepe na staklo i tako klize jedući alge. To je korisna riba jer čisti akvarijum od algi, nije prevelika pa se može držati i sa manjim ribama jer nije agresivna.

## Razmnožavanje

Dok su mali, pol im je nemoguće razlikovati, ali u dobi od oko 7 meseci, kad narastu oko 7-8 cm to je jako lako. Mužjak ima specifične mesnate izrasline po glavi, poput bodlji. Najprije počinju rasti uz rub vilice, pa sredinom prema tijelu. Ženka ih nema, ili su joj izuzetno male, jedva primetne, samo duž vilice. Ponekad se zna dogoditi, ako u akvariju imate više mužjaka, da oni manje dominatni ne razviju do kraja svoja polna obeležja, pa su im i izrasline manje.

Dakle, kad vaši somići razviju poljna polna obeležja, mogu se i pariti. To i nije teško ostvariti, samo ako imate adekvatnu pećinu, jer mužjak će u njoj nakon što ženka ispusti ikru, brižljivo ventilirati jajašca svojim repom, kako bi plesan i razna oboljenja sveo na minimum. Zatim će i mališane čuvati još neko vrijeme od ostalih riba (jer većina riba jede mlađ). Za pećinu se preporučuje neka glinena, više puta prokuvana i izribana teglica za cveće koja se preokrene, a na dnu (tj. vrhu) joj se izreže rupa kroz koju som može ulaziti. No mislim da je najbolje kupiti gotovu ukrasnu pećinu veličine 16 cm, ima ih u svakoj prodavnici sa kućnim ljubimcima. Dovoljno ju je samo jednom prokuvati, dok teglica može biti premala, prevelika, s premalom rupom... Znam da skoro svi "pravi" akvaristi ne vole te ukrase, no pećina će tu biti samo par dana, ne radi ukrasa, već kao idealno mrestilište za ancistruse.

Mogu se pariti u zajedničkom akvarijumu i u zasebnom. Ako ih parite u zajedničkom, znajte da neće svi mali preživeti. Ikra se izlegne nakon 3-4 dana i još neko vrijeme oni imaju žumančanu kesicu, no i s njom oni se kreću i tako nekoliko njih izađe iz sigurne pećine i biva pojedeno. Obično ostane 5-8 malih koje onda odvojimo u kotilicu.
Nakon što ste postavili pećinu blago pojačajte ishranu, a odlično je ako imate list salate kojeg uronite u kipiću vodu i "prepeglate" ga čašom, kako bi omekšala. Gumicom ili koncem privežete ga za kamen i stavite u akvarijum. Videćete kako je to prava poslastica i za ostale ribe (pogotovo drugi dan, dok još omekša), a somićima je to idealan znak da će mu potomci biti snabdeveni dovoljnom količinom hrane.

Mrest se obično odvija noću i, osim ako niste noćna ptica, vi to ne primećujete. Nakon što preko dana mužjak brižljivo čisti pećinu, noću lovi ženku koja ulazi u nju i polaže velika, narandžasta jaja. Ona zatim odlazi (ako su u zasebnom malom akvariju izvadite ju jer će smetati i tata som će biti agresivan prema njoj), dok tata som ostaje i repom maše oko ikre, a glavu usmeri prema izlazu i čuva stražu. Kada primetite da vam som ne izlazi, osim par puta vrlo kratko nešto pojesti na brzinu, znajte da ćete za oko 1 nedelju videti male kako isplivavaju i kače se po staklu. Tada im tata ne treba, jer oni odlaze od pećine i on ih više ne može čuvati. Ako su bili u zasebnom akvarijumu, vratite tatu u zajednički, a ako su u zajedničkom akvarijumu i želite zadržati potomke, odvojite ih u neku kotilicu ili drugi akvarijum. Nemojte se prevariti misleći da im sad niko ne može ništa jer su brzi i jako veliki. Malce možete hraniti tableticama za ribe dna, ali ako ima algi po staklu i biljkama, uz ostatke hrane po dnu ni to im ne treba. No tek kada plivaju okolo, jer dok imaju žumančanu kesicu hrana im ne treba, već će zagađivati vodu. Nakon 4 meseca mali dostižu prodajnu veličinu.

Osnovna hrana su alge, ove ribe neumorno čiste staklo, podlogu, dekoraciju, filter i sl. To im obično nije dovoljno, pa je potrebno dodavati hranu u tabletama i granulicama, ali one moraju biti biljnog porekla. Dobroćudna je ribica pa se može držati sa većinom riba, u pravilu sa svima osim sa ciklidima.

## Savet

Nemojte nipošto tati somu u pećinu dok čuva male ubacivati hranu, učinit ćete mu medveđu uslugu. On se dovoljno najede dok izlazi napolje, a ovako ćete mu zadati previše posla i ugroziti mlađ jer će sve ribe pohrliti u njegovu pećinu po hranu.

## Galerija

Preuzeto sa:
http://akvaristikasimeunovic.weebly.com/baza-riba.html

http://www.akvarioland.com/Ancistrus.html
Kategorija:Slatkovodna ribica
Kategorija:Ikrašica
Kategorija:Algari